टाइगर कप भलिबल : एपीएफ सेमिफाइनलमा
विभागीय टोली एपीएफ क्लब पोखरामा जारी चौथो टाइगर कप भलिबल प्रतियोगितामा महिला र पुरुष दुवैतर्फ सेमिफाइनल पुगेको छ ।
पोखरा — विभागीय टोली एपीएफ क्लब पोखरामा जारी चौथो टाइगर कप भलिबल प्रतियोगितामा महिला र पुरुष दुवैतर्फ सेमिफाइनल पुगेको छ ।महिलातर्फ ५ अंक र पुरुषतर्फ ३ अंकसहित समूह विजेता भएर एपीएफले सेमिफाइनल पुगेको हो । पोखरा रंगशाला भलिबल प्रशिक्षण केन्द्रमा बुधबार एपीएफले घरेलु टोली गण्डकी प्रदेशलाई २५–१६, २५–९, २५–१७ को सोझो सेटमा हरायो । राष्ट्रिय टोलीकी कप्तान अरुणा शाहीको नेतृत्वमा मैदान उत्रिएको गण्डकी समूह ‘ए’ मा अंकविहीन हुँदै प्रतियोगिताबाट बाहिरिएको हो । एपिएफकी निरुता ठगुन्ना टाइगर अफ द म्याच घोषित भइन् ।भारतीय राष्ट्रिय टोलीकी कप्तान मिनिमोल अब्राहमको टिम हरियाणा पनि समूह ‘बी’ बाट दुवै खेलमा पराजित भएसँगै प्रतियोगिताबाट बाहिरिएको छ । चन्द्रागिरि नगरपालिका न्यु डायमन्ड एकेडेमीले हरियाणालाई २५–१७, २५–१८, २५–१६ को सोझो सेटमा हराएको हो । न्यु डायमन्डकी सुमित्रा रेग्मी टाइगर अफ द म्याच बनिन् ।समूह ‘ए’ विजेता एपीएफले समूह ‘बी’ उपविजेता त्रिभुवन आर्मीसँग सेमिफाइनल खेल्नेछ । ६ अंकसहित समूह ‘बी’ विजेता न्यु डायमन्ड समूह ‘ए’ उपविजेता नेपाल पुलिससँग फाइनल पुग्नका लागि प्रतिस्पर्धा गर्नेछ ।पुरुषतर्फ समूह ‘बी’ मा नेपाल पुलिस क्लब विभागीय प्रतिद्वन्द्वी एपीएफ क्लबसँग लिग चरणमा ३–० ले हार बेहोर्दा घर फर्किनुपर्ने भएको छ । समूह ‘बी’ बाट उपविजेता बनेको श्रीलंकन आर्मी टिम एपीएफसँगै समान ३ अंक लिएर अन्तिम चारमा प्रवेश गरेको छ । गण्डकीले आर्मीसँग बिहीबार अन्तिम लिग खेल्नेछ । उक्त खेल माघ १ मा मधुरो प्रकाशका कारण अवरुद्ध बनेको थियो । यस खेलले नै समूह ‘ए’ को सेमिफाइनल समीकरणको टुंगो लगाउने आयोजक टाइगर ग्रुप अफ पोखरा नेपालका अध्यक्ष नारायणप्रसाद शर्माले बताए ।तेस्रो दिन बुधबार पुलिस क्लबले पाहुना टोली श्रीलंकन आर्मी टिमलाई ३–१ को सनसनीपूर्ण सेटमा पराजित गरेको छ । टाइगर कप भलिबल इतिहासमा नै पहिलो सेटको र्‍याली ४१ अंकसम्म पुगेको थियो । नेपाल पुलिसले पहिलो सेट ४१–३९ ले आफ्नो पक्षमा पारेको थियो । तर दोस्रो सेट २५–१३ ले पाहुना टोलीले जित्यो । त्यसपछि पुनरागमन गरेको पुलिसले तेस्रो २५–२० र चौथो २५–१७ ले आफ्नो पक्षमा पारेर खेल जितेको थियो । तर, पुलिस प्रतियोगिताबाट बाहिरिएको छ । पुलिसका रविन चन्द टाइगर अफ द म्याच बन्न सफल भए ।समूह ‘ए’ को अत्यन्तै प्रतिस्पर्धात्मक खेलमा घरेलु टोली गण्डकी प्रदेशले टिपटप हेल्प नेपालसँग जित निकालेको हो । भारतीय राष्ट्रिय टिमका तीन खेलाडीसहित मैदान उत्रिएको गण्डकी प्रदेश भलिबल संघले तीन पाकिस्तानी खेलाडीसम्मिलित हेल्प नेपालविरुद्ध ३–२ ले जित निकालेको छ । भरिभराउ दर्शकमाझ गण्डकीले पहिलो सेट २५–१९ ले जित्दै हेल्प नेपाललाई दबाबमा राख्यो । दोस्रो सेट १५–२५ ले हेल्प नेपाललाई सुम्पिन पुग्यो । तर, तेस्रो सेटमा खेलमा फर्किंदै गण्डकीले २५–१७ ले आफ्नो पक्षमा पार्‍यो । चौथो सेट हेल्प नेपालले २५–२२ ले आफ्नो पक्षमा पार्दै खेललाई प्रतिस्पर्धात्मक बनायो । अन्तिम सेट १५–१२ ले गण्डकीले आफ्नो पक्षमा पार्न सफल भयो । गण्डकीका अमित गुलिया टाइगर अफ द म्याच भएका छन् ।जितसँगै गण्डकीले २ अंक पाएको छ भने हेल्प नेपालले १ अंक बटुलेको छ । हेल्प नेपाल समूहले ‘ए’ मा ४ अंक बटुल्दै सेमिफाइनलमा स्थान पक्का गरेको छ ।